《读辛忠敏南渡录》
清代·黄绍弟

长城迤逦西复东，烽火犹照甘泉宫。荧惑入斗下殿走，黄沙万里鹃花红。

神州陆沈始典午，铜驼荆棘无宁宇。行酒天子泣逋臣，奉巾庶人颂圣主。

建业铜马浮江来，长淮以北多蒿莱。襄国岧峣季龙阙，长川巀嶪佛狸台。

关西杨后陇西李，天上真龙起晋水。天宝蕴孽野猪精，贞元伤心假狮子。

唐季藩镇益纷纭，沙陀特起鸦儿军。姑夫称兵向巩洛，翁帝责赂捐燕云。

天福太后徽陵女，白衣待罪黄龙府。北来吃饭主恩深，南向飏灰妾心苦。

天水龙飞开帝基，黄袍仓猝陈桥师。薰风门外降王宅，长春殿前学士诗。

惜哉嗣皇多失德，艮岳竭尽万夫力。道君端拱上清宫，媪相铺张燕山石。

朔方胡骑风萧萧，杜鹃凄绝天津桥。城郭一朝华表改，烽烟三月咸阳焦。

平沙浩浩窜荒裔，毡庐惭对延禧帝。役夫申恨骨碌都，府吏报恩阿计替。

马角乌头久不归，凄凉羌笛梅花飞。珠结同心泽利妇，金钗一角盖天妃。

五国城边藁葬处，墓门无复冬青树。首祸未蔽童蔡辜，复雠重为汪黄误。

百年兴废天难知，青城续赋遗山诗。孟珙幽兰函朽骨，刘祁甘露题残碑。

稼轩奋笔书国耻，内讳颇乖春秋旨。未妨杜牧著罪言，宁免魏收讥秽史。

建炎南渡颇偷安，愿写百本朝堂观。激发功臣动毛发，针砭孱主无心肝。

东南半壁金瓯缺，抱虎枕蛟同一辙。葛岭高筑半閒堂，兰亭私题二义碣。

我生颇似靖康时，举目河山泪满颐。江南更无乾净土，河上坐拥逍遥师。

冲人高蹈勋华迹，文武旧臣奉金册。衣冠何似广明年，正朔旋更至元历。

鼎湖一去龙为鱼，湘女祠前斑竹枯。沧海横流无著处，搢绅莫复谈黄虞。

作者简介：黄绍弟，字叔颂，号缦庵，瑞安人。光绪庚寅进士，改庶吉士，授编修。历官湖北候补道。有《缦庵遗稿》。